Noreikių geležinkelio stotelė

Noreikių geležinkelio stotelė – buvusi stotis ties Rokiškio ir Zarasų rajonų riba, ties Baraukos kaimu Suvieko seniūnijoje ir Baraukos kaimu Obelių seniūnijoje prie geležinkelio Radviliškis–Daugpilis. Pietinė dalis priklauso Zarasų rajonui, šiaurinė – Rokiškio rajonui.

Istorija 

Stotelė įrengta XX a. tarpukariu prie Lietuvos–Latvijos sienos kaip pasienio stotelė. XX a. 4-ajame dešimtmečio viduryje kilo iniciatyva pagerbti nežinomus karius, žuvusius už Lietuvos nepriklausomybę ir palaidotus Latvijoje. Siekiant išvengti formalumų, vieno nežinomo kario palaikai iš Červonkos kaimo Latvijoje buvo nelegaliai pervežti į Lietuvą. Jie buvo palikti prie Noreikių geležinkelio stotelės pas policijos viršininką. Apie šį įvykį pranešta krašto apsaugos ministerijai ir tam buvo atsiųstas vagonas iš Daugpilio – taip kareivio palaikai buvo pervežti į Kauną. Iš Kauno geležinkelio stoties karstas nulydėtas į Kauno soborą. Laidotuvės vyko per Kariuomenės šventę lapkričio 23 d., nežinomo kareivio kaulai palaidoti priešais paminklą kariams, žuvusiems už Lietuvos nepriklausomybę.

Po II pasaulinio karo Noreikių stotelė uždaryta, kadangi netoliese įkurta Šapelių geležinkelio stotelė.

Šaltiniai 

Rokiškio rajono savivaldybės geležinkelio stotys